Forenede sager C-262/17, C-263/17 og C-273/18

Solvay Chimica Italia SpA m.fl.

mod

Autorità per l’energia elettrica, il gas e il sistema idrico

(anmodning om præjudiciel afgørelse indgivet af Tribunale amministrativo regionale per la Lombardia)

»Præjudiciel forelæggelse – det indre marked for elektricitet – direktiv 2009/72/EF – distributionssystemer – artikel 28 – lukkede distributionssystemer – begreb – fritagelser – grænser – artikel 32, stk. 1 – tredjeparts adgang – artikel 15, stk. 7, og artikel 37, stk. 6, litra b) – lastfordelingsafgifter«

Sammendrag – Domstolens dom (Første Afdeling) af 28. november 2018

Tilnærmelse af lovgivningerne – harmoniseringsforanstaltninger – fælles regler for det indre marked for elektricitet – direktiv 2009/72 – lukkede distributionssystemer – fastsættelse af lastfordelingsafgifter – national lovgivning, der foreskriver en beregning på grundlag af den elektricitet, som hver systembruger udveksler med systemet – uanvendelighed – betingelser

Tilnærmelse af lovgivningerne – harmoniseringsforanstaltninger – fælles regler for det indre marked for elektricitet – direktiv 2009/72 – lukkede distributionssystemer – national lovgivning, der fritager disse systemer fra pligten til at give tredjeparter adgang dertil – uanvendelighed

Tilnærmelse af lovgivningerne – harmoniseringsforanstaltninger – fælles regler for det indre marked for elektricitet – direktiv 2009/72 – lukkede distributionssystemer – mulighed for fritagelse fra visse forpligtelser i direktivet – betingelser

Tilnærmelse af lovgivningerne – harmoniseringsforanstaltninger – fælles regler for det indre marked for elektricitet – direktiv 2009/72 – anvendelsesområde – distributionssystemer – begreb – systemer indført med henblik på egetforbrug, der drives af en privat aktør, som et begrænset antal produktions- og forbrugsenheder er tilkoblet – omfattet

Tilnærmelse af lovgivningerne – harmoniseringsforanstaltninger – fælles regler for det indre marked for elektricitet – direktiv 2009/72 – anvendelsesområde – distributionssystemer – begreb – kriterier

Jf. afgørelsens tekst. (jf. præmis 28-31)

Artikel 2, nr. 5), og artikel 28, stk. 1, i Europa-Parlamentets og Rådets direktiv 2009/72/EF af 13. juli 2009 om fælles regler for det indre marked for elektricitet og om ophævelse af direktiv 2003/54/EF skal fortolkes således, at systemer såsom de i hovedsagerne omhandlede, der er indført med henblik på egetforbrug inden ikrafttrædelsen af dette direktiv, og som drives af en privat aktør, som et begrænset antal produktions- og forbrugsenheder er tilkoblet, og som selv er tilkoblet det offentlige net, udgør distributionssystemer, der falder ind under anvendelsesområdet for det pågældende direktiv. (jf. præmis 38 og domskonkl. 1)

Artikel 28 i direktiv 2009/72 skal fortolkes således, at systemer såsom de i hovedsagerne omhandlede, der af en medlemsstat er blevet klassificeret som lukkede distributionssystemer som omhandlet i artiklens stk. 1, i denne egenskab udelukkende kan fritages fra de forpligtelser, der er fastsat i den pågældende artikels stk. 2, uanset at disse systemer i øvrigt kan indrømmes de andre undtagelser, der er fastsat i direktivet, særligt undtagelsen i direktivets artikel 26, stk. 4, såfremt de opfylder de deri fastsatte betingelser, hvilket det tilkommer den forelæggende ret at efterprøve. Under alle omstændigheder kan denne medlemsstat ikke fastsætte en særlig kategori af distributionssystemer for de pågældende systemer med henblik på at indrømme dem fritagelser, der ikke er fastsat i direktivet. (jf. præmis 51 og domskonkl. 2)

Artikel 32, stk. 1, i direktiv 2009/72 skal fortolkes således, at den er til hinder for en national lovgivning såsom den i hovedsagerne omhandlede, der bestemmer, at de lukkede distributionssystemer som omhandlet i direktivets artikel 28, stk. 1, ikke er forpligtet til at give tredjeparter adgang, men udelukkende skal give adgang til tredjeparter, der henhører under kategorien af brugere, som kan tilkobles disse systemer, og som har adgang til det offentlige net. (jf. præmis 61 og domskonkl. 3)